Jelentősen csökkent az elhúzódó ügyek száma - Az OBH elnökének tájékoztatása | hírek | Jogi Fórum ﻿
A két éven túli bírósági ügyek aránya négy év alatt országszerte 27 százalékkal, a fővárosban 24 százalékkal csökkent. Ezen belül a két éven túli polgári törvényszéki elsőfokú ügyek 2011 óta mintegy a felével, a járásbírósági büntetőügyek pedig több mint a harmadával csökkentek. Továbbá a büntetőügyek negyede gyorsított eljárásban napokon, heteken belül befejeződik - ismertette az elnök. A bíróságok 2012 óta minden évben több ügyet fejeznek be, mint amennyi érkezik, így csökken az ügyhátralék - tette hozzá.
Az OBH tavalyi első félévi beszámolója szerint ez alól kivételt jelentenek a végrehajtási ügyek, ahol az érkező ügyek 89 760-as száma némileg meghaladta a befejezettekét. Az érkező végrehajtási ügyek száma egyébként 2015 első fél évében az előző év hasonló időszakához képest csaknem másfélszeresére emelkedett.
Ismertette: magánszemélyek és cégek százezrei fordulnak a bíróságokhoz, évi másfél millió ügy érkezik, ez jelzi, hogy az ügyfelek bíznak az igazságszolgáltatásban. Ezt támasztja alá a Gazdaság- és Vállalkozáskutató Intézet felmérése, amely szerint a 2014-es 60 százalékról az idén 83 százalékra nőtt azoknak az aránya, akiknek inkább pozitív a véleményük a bíróságokról - közölte az OBH elnöke.
A 2012-ben még több mint hatezer két éven túli fővárosi bírósági ügy kevesebb mint a felére, 2800-ra csökkent. Ennek érdekében a főváros mintegy 700 bírája csaknem 3500 tárgyalási pótnapot tartott 2015 júniusa és 2016 márciusa között - ismertette Fazekas Sándor.